BG Официален вестник на Европейския съюз L 319/1

РЕШЕНИЕ НА СЪВЕТА

от 5 май 2009 година

за подписване и временно прилагане на Временно споразумение с цел сключване на споразумение за икономическо партньорство между Европейската общност и нейните държави-членки, от една страна, и държавите по СИП ЮАОР, от друга страна

(2009/850/ЕО)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 57, параграф 2 и членове 133 и 181, във връзка с член 300, параграф 2, първа алинея, първо изречение от него,

като взе предвид предложението на Комисията,

като има предвид, че:

(1) На 12 юни 2002 г. Съветът упълномощи Комисията да започне преговори за сключване на споразумения за икономическо партньорство с държавите от АКТБ.

(2) Тези преговори за Временно споразумение с цел сключване на споразумение за икономическо партньорство (наричано по-долу „Временно споразумение с цел сключване на СИП“) приключиха и Временното споразумение с цел сключване на СИП между Европейската общност и нейните държави-членки, от една страна, и държавите по СИП ЮАОР, от друга страна (включващи Ботсуана, Лесото, Намибия, Свазиленд и Мозамбик), бе парафирано на 23 ноември 2007 г., като с Намибия то бе парафирано на 12 декември 2007 г.

(3) Член 105, параграф 4 от Временното споразумение с цел сключване на СИП, предвижда временното му прилагане до влизането му в сила.

(4) Временното споразумение с цел сключване на СИП следва да бъде подписано от името на Общността и прилагано временно по отношение на елементите, попадащи в областта на компетентност на Общността, при условие за сключването му на по-късна дата,

РЕШИ:

Член 1

Подписването на Временно споразумение с цел сключване на споразумение за икономическо партньорство между Европейската общност и нейните държави-членки и държавите по СИП ЮАОР, се одобрява от името на Общността при условие за приемане на решение на Съвета за сключване на посоченото Временно споразумение с цел сключване на СИП.

Текстът на Временното споразумение с цел сключване на СИП е приложен към настоящото решение.

Член 2

Позицията на Общността в рамките на Съвместния съвет на държавите по СИП ЮАОР и ЕО и на Комитета по търговия и развитие на държавите по СИП ЮАОР и ЕО се определя от Съвета въз основа на предложение на Комисията в съответствие със съответните разпоредби на Договора.

Член 3

Председателят на Съвета се упълномощава да посочи лицето/ата, оправомощено/и да подпише/ат Временното споразумение с цел сключване на СИП от името на Европейската общност при условие за сключването му.

Член 4

По отношение на елементите, попадащи в областта на компетентност на Общността, Временното споразумение с цел сключване на СИП се прилага временно в съответствие с член 105, параграф 4 от него, до приключване на процедурите по сключването му. Комисията публикува известие, предоставящо информация за началната дата на временното прилагане.

Съставено в Брюксел на 5 май 2009 г. За Съвета Председател M. KALOUSEK

ВРЕМЕННО СПОРАЗУМЕНИЕ С ЦЕЛ СКЛЮЧВАНЕ НА СПОРАЗУМЕНИЕ ЗА ИКОНОМИЧЕСКО ПАРТНЬОРСТВО

между Европейската общност и нейните държави-членки, от една страна, и държавите по СИП ЮАОР, от друга страна

ПРЕАМБЮЛ

КРАЛСТВО БЕЛГИЯ,

РЕПУБЛИКА БЪЛГАРИЯ,

ЧЕШКАТА РЕПУБЛИКА,

КРАЛСТВО ДАНИЯ,

ФЕДЕРАЛНА РЕПУБЛИКА ГЕРМАНИЯ,

РЕПУБЛИКА ЕСТОНИЯ,

ИРЛАНДИЯ,

РЕПУБЛИКА ГЪРЦИЯ,

КРАЛСТВО ИСПАНИЯ,

ФРЕНСКАТА РЕПУБЛИКА,

ИТАЛИАНСКАТА РЕПУБЛИКА,

РЕПУБЛИКА КИПЪР,

РЕПУБЛИКА ЛАТВИЯ,

РЕПУБЛИКА ЛИТВА,

ВЕЛИКОТО ХЕРЦОГСТВО ЛЮКСЕМБУРГ,

РЕПУБЛИКА УНГАРИЯ,

МАЛТА,

КРАЛСТВО НИДЕРЛАНДИЯ,

РЕПУБЛИКА АВСТРИЯ,

РЕПУБЛИКА ПОЛША,

ПОРТУГАЛСКАТА РЕПУБЛИКА,

РУМЪНИЯ

РЕПУБЛИКА СЛОВЕНИЯ,

СЛОВАШКАТА РЕПУБЛИКА,

РЕПУБЛИКА ФИНЛАНДИЯ,

КРАЛСТВО ШВЕЦИЯ,

ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ, И

ЕВРОПЕЙСКАТА ОБЩНОСТ (ЕО),

от една страна, (съвместно наричани по-долу „страната по споразумението ЕО“), и

РЕПУБЛИКА БОТСУАНА,

КРАЛСТВО ЛЕСОТО,

РЕПУБЛИКА МОЗАМБИК,

РЕПУБЛИКА НАМИБИЯ,

КРАЛСТВО СВАЗИЛЕНД,

от друга страна (1),

(наричани по-долу „държавите по СИП ЮАОР“),

КАТО ИМАТ ПРЕДВИД желанието на страните да засилят допълнително своите търговски връзки и да установят тесни и дълготрайни отношения, основани на партньорство и сътрудничество;

КАТО ПРИЗНАВАТ усилията от страна на държавите по СИП ЮАОР да гарантират икономическото и социално развитие на народите от региона на Южноафриканската общност за развитие (ЮАОР);

КАТО ПРИПОМНЯТ значението, което страните отдават на принципите и правилата, управляващи системата на многостранна търговия и на необходимостта те да бъдат прилагани по прозрачен и недискриминационен начин;

КАТО ВЗЕМАТ ПРЕДВИД правата и задълженията на страните, произтичащи от членството им в Световната търговска организация („СТО“), и като потвърждават отново значимостта на системата за многостранна търговия;

КАТО ПРИЗНАВАТ специалните потребности и интереси на държавите по СИП ЮАОР и необходимостта да се отчетат различните им равнища на икономическо развитие, както и на безпокойствата им от географско и социално-икономическо естество;

КАТО ДЪРЖАТ СМЕТКА за Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна(наричано по-долу „Споразумението от Котону“), подписано в Котону на 23 юни 2000 г.;

КАТО ДЪРЖАТ СМЕТКА за Споразумението за търговия, развитие и сътрудничество (СТРС) между Южна Африка и Европейската общност и нейните държави-членки, подписано на 11 октомври 1999 г.;

КАТО ПОТВЪРЖДАВАТ подкрепата на страните и насърчаването от тяхна страна на процеса на либерализиране на търговията;

КАТО ПОТВЪРЖДАВАТ ангажимента на страните и тяхната подкрепа за икономическото развитие в държавите по СИП ЮАОР с цел постигане на Целите на хилядолетието за развитие;

КАТО ПОТВЪРЖДАВАТ ангажимента на страните за способстване на регионалното сътрудничество и икономическата интеграция в държавите по СИП ЮАОР, както и за насърчаване на либерализацията на търговията между страните;

КАТО ДЪРЖАТ СМЕТКА за ангажимента на страните да гарантират, че техните взаимни договорености са в подкрепа на процеса на регионална интеграция в рамките на Договора за ЮАОР;

КАТО ЖЕЛАЯТ да създават нови възможности за заетост, да привличат инвестиции и да подобряват условията на живот на територията на страните, като същевременно насърчават устойчивото развитие;

КАТО ПОДЧЕРТАВАТ значимостта на селското стопанство и на устойчивото развитие за намаляването на бедността в държавите по СИП ЮАОР;

КАТО ПРИЗНАВАТ особените обстоятелства по отношение на Ботсуана, Лесото, Намибия и Свазиленд в Споразумението за икономическо партньорство (СИП) и необходимостта да бъде взето предвид влиянието, което оказва върху тях либерализацията на търговията съгласно СТРС;

КАТО ПРИЗНАВАТ в това отношение особения случай на Южноафриканския митнически съюз (SACU), създаден със Споразумението за Южноафриканския митнически съюз от 2002 г.;

КАТО ПРИЗНАВАТ особените обстоятелства в и потребности на най-слабо развитите държави сред държавите по СИП ЮАОР, чрез прилагането на специално и диференцирано третиране и асиметричен подход;

УБЕДЕНИ, че настоящото споразумение допълнително ще задълбочи и насърчи икономическите и търговските отношения между страните;

КАТО ПРИЗНАВАТ значимостта на финансовото сътрудничество за развитие за прилагане на настоящото споразумение;

СЕ СПОРАЗУМЯХА, предвид гореизложеното, да сключат настоящото споразумение (наричано по-долу „настоящото споразумение“):

ЧАСТ I

ТЪРГОВСКО ПАРТНЬОРСТВО ЗА УСТОЙЧИВО РАЗВИТИЕ

ГЛАВА 1

Общи разпоредби

Член 1

Цели

Целите на настоящото споразумение са:

а) да допринесе за намаляването и постепенното премахване на бедността посредством установяването на търговско партньорство, съобразено с целта за устойчиво развитие, с Целите на хилядолетието за развитие и със Споразумението от Котону;

б) да насърчи регионалната интеграция, икономическото сътрудничество и доброто управление, като по този начин създаде и приложи ефективна, предвидима и прозрачна регионална регулаторна рамка за търговията и инвестициите между страните и сред държавите по СИП ЮАОР;

в) да насърчи постепенната интеграция на държавите по СИП ЮАОР в световната икономика, в съответствие с взетите от тях политически решения и приоритетите им за развитие;

г) да подобри капацитета на държавите по СИП ЮАОР в областта на търговската политика и въпросите, свързани с търговията;

д) да подобри условията за нарастване на инвестициите и инициативите в частния сектор и да повиши капацитета по отношение на предлагането, конкурентоспособността и икономическия растеж в държавите по СИП ЮАОР;

е) да укрепи съществуващите връзки между страните на основата на солидарността и взаимния интерес. За тази цел, в съответствие със задълженията в рамките на СТО, споразумението подобрява търговските и икономическите отношения, засилва прилагането на Протокола относно търговията на ЮАОР, оказва подкрепа за развитието на нова търговска динамика между страните посредством постепенната и асиметрична либерализация на търговията между тях и засилва, разширява и задълбочава сътрудничеството във всички сектори от значение за търговията.

Член 2

Принципи

1. Настоящото споразумение се основава на основните принципи и на съществените елементи и фундаменталния елемент от Споразумението от Котону, определени в Членове 2 и 9 от посоченото споразумение. Настоящото споразумение цели да развие постиженията на Котону и предходните споразумения за партньорство между АКТБ и ЕО в областта на регионалното сътрудничество и интеграция, както и в областта на икономическото и търговското сътрудничество.

2. Споразумението от Котону и настоящото споразумение се прилагат по начин, по който се допълват и взаимно засилват действието си.

3. Страните се договарят да си сътрудничат за прилагането на настоящото споразумение по начин, който е в съответствие с политиките за развитие и програмите за регионална интеграция, в които държавите по СИП ЮАОР участват или може да участват.

4. Страните се договарят да си сътрудничат с цел изпълнение на поетите ангажименти и задължения, както и за подпомагане на капацитета на държавите по СИП ЮАОР за прилагане на настоящото споразумение.

Член 3

Устойчиво развитие

1. Страните потвърждават отново, че целта за устойчиво развитие трябва да бъде прилагана и включена на всяко равнище от икономическото партньорство помежду им, в изпълнение на общите ангажименти, определени в Членове 1, 2 и 9 от Споразумението от Котону, и по-специално на основния ангажимент за намаляване и постепенно премахване на бедността, по начин, който е в съответствие с целите за устойчиво развитие.

2. В случая с настоящото споразумение страните разбират тази цел като ангажимент, че:

а) прилагането на настоящото споразумение ще се съобразява изцяло с най-съществените интереси в хуманен, културен, икономически, социален, здравен и екологичен план на съответното население и бъдещи поколения на всяка от страните;

б) методите за вземане на решения вземат предвид фундаменталните принципи за принадлежност, участие и диалог.

3. В резултат на това страните се договарят да работят в сътрудничество за постигане на устойчиво развитие, насочено към хората.

Член 4

Регионална интеграция

1. Страните признават, че регионалната интеграция е неразделна част от партньорството помежду им и представлява мощен инструмент за постигане на целите на настоящото споразумение.

2. Страните потвърждават отново значимостта на регионалната и подрегионалната интеграция между държавите по СИП ЮАОР за постигане на по-големи икономически възможности и засилена политическа стабилност, както и за способстване на действителната интеграция на развиващите се страни в световната икономика. Без да се засягат ангажиментите, поети в настоящото споразумение, темпът и съдържанието на тяхната регионална интеграция се определят изключително от държавите по СИП ЮАОР, при упражняване на техния суверенитет.

3. Страните подкрепят по-специално интеграционния процес и свързаните с него политики за развитие и политически програми, основаващи се на Споразумението за Южноафрикански митнически съюз, подписано на 21 октомври 2002 г., Договора за създаване на Южноафриканската общност за развитие, подписан на 17 август 1992 г. и Учредителния акт на Африканския съюз, приет на 11 юли 2000 г. Те си поставят за цел изграждане и задълбочаване на своето партньорство въз основа на посочените процеси и прилагане на настоящото споразумение, като си оказват взаимна подкрепа посредством посочените инструменти и като вземат предвид съответните равнища на развитие, потребности, географски особености и стратегии за устойчиво развитие.

Член 5

Наблюдение

1. Страните се ангажират да извършват постоянно наблюдение на действието и последиците от настоящото споразумение посредством подходящи механизми и графици, вписващи се в рамките на техните съответни процедури по участие и институции, както и посредством създадените с настоящото споразумение такива, с цел да гарантират осъществяването на целите на настоящото споразумение, неговото правилно прилагане и извличането на максимални ползи за техните народи, и по-специално за най-уязвимите групи.

2. Страните се задължават също така своевременно да провеждат консултации помежду си по всякакви въпроси, свързани с прилагането на настоящото споразумение.

Член 6

Сътрудничество в рамките на международни форуми

Страните ще се стремят да си сътрудничат в рамките на всички международни форуми, на които се обсъждат въпроси, имащи отношение към настоящото споразумение.

ГЛАВА 2

Сътрудничество за развитие

Член 7

Рамка за сътрудничество за развитие

Страните се ангажират да си сътрудничат с оглед прилагането на настоящото споразумение и оказването на подкрепа за търговските стратегии и стратегиите за развитие на държавите по СИП ЮАОР, в рамките на цялостния процес на регионална интеграция между посочените държави. Това сътрудничество може да има финансова и нефинансова форма.

Член 8

Финансово сътрудничество за развитие

1. Страните признават, че сътрудничеството за развитие е ключов елемент от партньорството помежду им и съществен фактор за осъществяването на целите на настоящото споразумение, определени в Член 1. Финансовото сътрудничество за развитие на регионалното икономическо сътрудничество и интеграция, както е посочено в Споразумението от Котону, се осъществява по такъв начин, че да се окаже подкрепа и да се насърчат усилията на държавите по СИП ЮАОР за постигане на целите и да се увеличат в максимална степен очакваните ползи от настоящото споразумение. Областите на сътрудничество и техническа помощ са определени, когато е уместно, в глава 3 и в другите глави от настоящото споразумение. Сътрудничеството се осъществява по начините, предвидени в настоящия Член, подлежи на постоянен преглед и се преразглежда при необходимост съгласно разпоредбите на Член 108 от настоящото споразумение.

2. Финансирането от Европейската общност (2) във връзка със сътрудничеството за развитие между държавите по СИП ЮАОР и Европейската общност, отпускано в помощ на прилагането на настоящото споразумение, се осъществява в рамките на правилата и съответните процедури, предвидени в Споразумението от Котону, по-специално на програмните процедури на Европейския фонд за развитие и в рамките на съответните инструменти, финансирани от общия бюджет на Европейския съюз. В този контекст приоритет е подкрепата за прилагането на настоящото Временно СИП.

3. Държавите Членки на Европейския съюз колективно се задължават да подпомагат посредством съответните си политики и инструменти за развитие дейностите, свързани със сътрудничеството за развитие в полза на регионалното икономическо сътрудничество и интеграцията и на прилагането на настоящото споразумение в държавите по СИП ЮАОР и на регионално равнище, в съответствие с принципите за взаимно допълване и ефективност.

4. Страните признават, че за прилагането на настоящото споразумение и за най-пълното използване на неговите предимства, ще се изискват адекватни ресурси. В това отношение страните си сътрудничат, за да предоставят достъп на държавите по СИП ЮАОР до други финансови инструменти, както и с цел улесняване участието на други донори, желаещи да окажат допълнителна подкрепа на усилията на държавите по СИП ЮАОР за постигане на целите на настоящото споразумение.

5. Страните се договарят, че един регионален механизъм за финансиране на развитието, като фонд за СИП, би представлявал полезен инструмент за ефикасно насочване на финансовите ресурси за развитие и за прилагане на съпътстващите СИП мерки. Страната по споразумението ЕО приема да подкрепя усилията на региона за създаване на такъв механизъм. Страната по споразумението ЕО ще участва във фонда след провеждането на одит, резултатите от който са удовлетворителни.

ГЛАВА 3

Области на сътрудничество

Член 9

Цели

За целите на прилагането на настоящото споразумение и като вземат предвид политиките за развитие на държавите по СИП ЮАОР, страните се договарят, че посочените по-долу области са от приоритетно значение за търговското и икономическото сътрудничество.

Член 10

Сътрудничество в областта на търговията със стоки

Целта на споразумението в тази област е насърчаване на търговията със стоки и на търговския капацитет на държавите по СИП ЮАОР, включително чрез постепенното премахване на митата, правилното прилагане на правилата за произход, на инструментите за защита на търговията, на нетарифните мерки, включително санитарните и фитосанитарните (СФС) мерки и техническите пречки пред търговията (ТПТ), и насърчаването на митническото сътрудничество и улесняването на търговията.

Член 11

Сътрудничеството в областта на конкурентоспособността по отношение на предлагането

Целта на сътрудничеството по силата на настоящия Член е засилване на конкурентоспособността на държавите по СИП ЮАОР и премахване на ограниченията по отношение на предлагането на национално и институционално равнища, както и на, по-специално, на равнище отделни предприятия. Това сътрудничество включва, inter alia, такива области като производство, технологично развитие и иновации, маркетинг, финансиране, търговско разпространение, транспорт, диверсификация на икономическата основа, както и развитието на частния сектор, подобряване на търговската и бизнес среда, и подкрепа за малките и средните предприятия в сферата на селското стопанство, рибарството, промишлеността и услугите.

Член 12

Сътрудничество в областта на инфраструктурата, насочена към насърчаване на бизнеса

Целта на сътрудничеството по силата на настоящия Член е развитието на среда, насочена към насърчаване на конкурентната стопанска дейност в такива области като информационни и комуникационни технологии (ИКТ), транспорт и енергетика.

Член 13

Сътрудничество в областта на търговията с услуги

Страните се договарят да си сътрудничат за развиване и засилване на търговията с услуги, както е предвидено в дял IV, Член 67 от настоящото споразумение.

Член 14

Сътрудничество в областта на въпросите, свързани с търговията

Страните се договарят да си сътрудничат за разработване и задълбочаване на въпросите, свързани с търговията, както е предвидено в дял IV, Член 67 от настоящото споразумение.

Член 15

Сътрудничество в областта на данните за търговията

Целта на сътрудничеството по силата на настоящия Член е подобряване на капацитета на държавите по СИП ЮАОР в областта на събиране, анализиране и разпространение на данните за търговията.

Член 16

Сътрудничество за изграждане на институционален капацитет по СИП

Целта на сътрудничеството по настоящия Член е оказване на подкрепа на институционалните структури, необходими за управление на изпълнението на СИП, за изграждане на капацитет за водене на търговски преговори и за определяне на търговската политика.

Член 17

Сътрудничество в областта на данъчните корекции

1. Страните си дават сметка, че премахването или намаляването на митата, предвидено в настоящото споразумение, може да окаже неблагоприятно въздействие върху данъчните приходи на държавите по СИП ЮАОР и се договарят да си сътрудничат в тази област.

2. Страните се договарят да си сътрудничат в съответствие с разпоредбите на Член 8, по-специално в следните области:

а) подкрепа за данъчните реформи; и

б) подкрепа за допълващи към данъчните реформи мерки за смекчаване на нетния фискален ефект на настоящото споразумение, които ще бъдат определени в съответствие със съвместно договорен механизъм.

Член 18

Видове интервенции

Сътрудничеството за развитие съгласно настоящото споразумение може да включва следните свързани със СИП интервенции, без да се ограничава само до тях:

1) разработване на политика;

2) разработване на законодателство и регулаторна рамка;

3) институционално/организационно развитие;

4) изграждане на капацитет и обучение (3);

5) услуги, свързани с технически съвети;

6) административни услуги;

7) подкрепа в областите, свързани със СФС и ТПТ; както и

8) оперативна подкрепа, включително оборудване, материали и свързани дейности.

ЧАСТ II

ДЯЛ 1

ТЪРГОВИЯ СЪС СТОКИ

ГЛАВА 4

Общи разпоредби

Член 19

Споразумение за свободна търговия

1. С настоящото споразумение между страните по него се създава зона за свободна търговия (ЗСТ) в съответствие с Общото споразумение за митата и търговията (наричано по-долу „ГАТТ от 1994 г.“), и по-специално Член ХХIV от него.

2. По отношение на нивата на ставките и графика на изпълнение на ангажиментите по настоящото споразумение ЗСТ спазва принципа на асиметрия, съответстващ на специфичните потребности и ограничения в капацитета на държавите по СИП ЮАОР.

3. ЗСТ се прилага по отношение на търговията между Европейската общност, от една страна, и държавите по СИП ЮАОР, от друга.

Член 20

Приложно поле

Настоящата глава се прилага за продукти:

1) които попадат в глави 01—97, с изключение на глава 93, определени в тарифната номенклатура на всяка от страните в съответствие с правилата на класиране, приложими по отношение на Хармонизираната система за описание и кодиране на стоките („ХС“); както и

2) с произход от Европейската общност или от държавите по СИП ЮАОР.

Член 21

Правила за произход

1. За целите на настоящата глава понятието „с произход от“ означава, че продуктът отговаря на правилата за произход, определени в протокол 1.

2. В рамките на първите три години след влизането в сила на настоящото споразумение страните преразглеждат разпоредбите на протокол 1, с цел по-нататъшно опростяване на понятията и методите, използвани за целите на определяне на произхода. При подобно преразглеждане страните вземат предвид развитието на технологиите, на производствените процеси и на всички други фактори, включително провеждащите се реформи по отношение на правилата за произход, които биха могли да наложат изменения в разпоредбите на посочения протокол. Всякакви подобни изменения се внасят с решение на Съвместния съвет, както е определен в Член 93.

3. Особено внимание се отделя на посочените разпоредби в рамките на преразглеждането, предвидено в параграф 2.

Член 22

Мита

1. Понятието „мита“ обхваща всякакви мита или всякакъв вид такси, събирани върху или във връзка с вноса или износа на стоки, включително всякаква форма на допълнително мито или допълнителна такса, но не включва:

а) вътрешни данъци или други вътрешни такси, налагани в съответствие с Член III от ГАТТ от 1994 г.;

б) всякакви антидъмпингови, изравнителни или защитни мерки, налагани в съответствие с дял II;

в) възнаграждения и такси за консулски услуги, събирани в съответствие с параграф 2; както и

г) такси или други плащания, налагани в съответствие с параграф 2.

2. Таксите и другите плащания, посочени в параграф 1, букви в) и г), са ограничени до размера на приблизителната стойност на извършените услуги и не представляват косвен начин за закрила на националните продукти, нито облагане на вноса за данъчни цели. Те се основават на специални ставки, които съответстват на реалната стойност на предоставената услуга.

3. За всеки продукт базовото мито, по отношение на което трябва да се приложат последователните намаления, установени в настоящото споразумение, е митническата ставка при третиране като най-облагодетелствана нация (наричана по-долу „НОН“), действително прилагана в деня на влизане в сила на настоящото споразумение.

4. В случаите, когато процесът на премахване на митата не започва с влизането в сила на настоящото споразумение, митото, по отношение на което трябва да се прилагат последователните намаления, е по-ниското от следните мита: базовото мито, посочено в параграф 3 от настоящия Член, или митото, прилагано на основа erga omnes в първия ден от графика за премахване на съответните мита.

5. Намалените мита, изчислени в съответствие с графика за намаляване, посочен в настоящото споразумение, се прилагат със закръгляване до първия десетичен знак или, в случай на специални мита, до втория десетичен знак.

Член 23

Забрана

В търговията между страните не се въвеждат нови мита и не се увеличават вече прилаганите, считано от дата на влизане в сила на настоящото споразумение и по отношение на всички продукти, предмет на либерализация.

Член 24

Мита, данъци или други такси и плащания при износ

1. В рамките на търговията между Европейската общност и държавите по СИП ЮАОР не се въвеждат нови мита при износа или такси с равностоен ефект и не се увеличават вече прилаганите, считано от дата на влизане в сила на настоящото споразумение.

2. При изключителни обстоятелства, ако държавите по СИП ЮАОР могат да обосноват специфични нужди от приходи, нужди, свързани със защита на новосъздаден промишлен отрасъл или с опазване на околната среда, тези държави по СИП ЮАОР могат временно и след консултации със страната по споразумението ЕО да въведат данъци при износ или такси с равностоен ефект по отношение на ограничен брой допълнителни продукти.

3. Страните се договарят да преразгледат разпоредбите на настоящия Член в рамките на Съвместния съвет не по-късно от три години след влизане в сила на настоящото споразумение, като вземат в пълна степен предвид отражението им върху развитието и диверсификацията на икономиките на държавите по СИП ЮАОР.

Член 25

Мита върху продуктите с произход от държавите по СИП ЮАОР

1. Страната по споразумението ЕО предоставя изцяло освободен от мита и квоти достъп за всички продукти, с изключение на посочените в параграф 3, които попадат в приложното поле на настоящото споразумение и са с произход от Ботсуана, Лесото, Мозамбик, Намибия и Свазиленд.

2. Митата по вноса на продукти с произход от държавите по СИП ЮАОР се намаляват или премахват в съответствие с посочените в приложение 1 разпоредби.

3. За вноса на продукти, определени в приложение 2, се прилага преходният режим, установен в него.

Член 26

Мита върху продуктите с произход от ЕО

1. Продуктите с произход от страната по споразумението ЕО се внасят в Ботсуана, Лесото, Намибия и Свазиленд в съответствие с третирането, описано в приложение 3.

2. Продуктите с произход от страната по споразумението ЕО се внасят в Мозамбик в съответствие с третирането, описано в приложение 4.

3. Страните се договарят да обединят двете горепосочени приложения в единен тарифен график за държавите по СИП ЮАОР при въвеждането от страна на Мозамбик на ХС 2007 г. Обединяването се осъществява с решение на Съвместния съвет.

Член 27

Свободно движение на стоки

1. Митата върху стоки с произход от страната по споразумението ЕО или от държавите по СИП ЮАОР се налагат еднократно на територията на другата страна.

2. Всяко мито, платено при внос в държава по СИП ЮАОР се възстановява напълно при реекспорт на стоките от митническата територия на държавата по СИП ЮАОР, в която е бил осъществен първоначалният внос. Върху тези продукти се налага мито в страната, където се извършва потреблението.

3. Страните се договарят да си сътрудничат с оглед улесняване на движението на стоки и опростяване на митническите процедури.

Член 28

По-благоприятно третиране по силата на споразумения за свободна търговия

1. По отношение на въпросите, попадащи в приложното поле на настоящата глава, страната по споразумението ЕО предоставя на държавите по СИП ЮАОР всяко по-благоприятно третиране, което би могло да произтече от факта, че страната по споразумението ЕО става страна по споразумение за свободна търговия с трети страни след подписването на настоящото споразумение.

2. По отношение на въпросите, попадащи в приложното поле на настоящата глава, държавите по СИП ЮАОР предоставят на страната по споразумението ЕО всяко по-благоприятно третиране, което би могло да произтече от факта, че държавите по СИП ЮАОР или държава по СИП ЮАОР, подписала настоящото споразумение, става страна по споразумение за свободна търговия с който и да било основен търговски партньор след подписването на настоящото споразумение.

3. Ако държава по СИП ЮАОР може да докаже, че е получила от трета страна третиране, значително по-благоприятно от предоставеното от страната по споразумението ЕО, страните ще проведат консултации и съвместно ще решат как най-добре да приложат разпоредбите на параграф 2.

4. Разпоредбите на настоящата глава не се тълкуват така, че да създават за страната по споразумението ЕО или за която и да било от държавите по СИП ЮАОР задължение за реципрочно предоставяне на преференциално третиране, приложимо вследствие на факта, че страната по споразумението ЕО или която и да било държава по СИП ЮАОР са страни по споразумение за свободна търговия с трети страни към датата на подписване на настоящото споразумение.

5. За целите на настоящия Член „основен търговски партньор“ означава всяка развита държава или всяка държава, чийто дял в световния износ на стоки възлиза на над 1 процент през годината, предшестваща влизането в сила на споразумението за икономическа интеграция, посочено в параграф 2, или всяка група държави, действащи самостоятелно, колективно или в рамките на споразумение за икономическа интеграция, чийто дял в световния износ на стоки колективно възлиза на над 1,5 процента през годината, предшестваща влизането в сила на споразумението за икономическа интеграция, посочено в параграф 2.

Член 29

Специални разпоредби относно административното сътрудничество

1. Страните се съгласяват, че административното сътрудничество е от съществено значение за прилагането и контрола на преференциалното третиране, предоставено съгласно настоящия дял, и подчертават своята ангажираност в борбата с нередностите и измамите в митническата и свързаните с нея области.

2. Страните също така се съгласяват да си сътрудничат, за да гарантират, че отговорните органи разполагат с институционалните структури, необходими за своевременно предоставяне на ефикасен отговор на исканията за оказване на помощ.

3. За целите на настоящия Член и без да се засяга протокол 2, Член 9, липса на административно сътрудничество означава, inter alia:

а) системно неспазване на задълженията за проверка на произхода на въпросния(те) продукт(ти), съгласно предвиденото в протокол 1, Член 34;

б) системен отказ или необосновано забавяне на провеждането на последваща проверка на доказателството за произход и/или на съобщаването на резултатите от нея, съгласно предвиденото в протокол 1, Член 34;

в) системен отказ или необосновано забавяне при получаване на разрешение за провеждане на мисия в рамките на административното сътрудничество с цел проверка на достоверността на документите или точността на информацията, имащи отношение към предоставянето на въпросното преференциално третиране, съгласно предвиденото в протокол 2, Член 7.

4. За целите на настоящия Член, установяване на нередности или измами може да има, inter alia, в случаите на бързо увеличаване, без основателно обяснение, на вноса на стоки, което надвишава обичайното равнище на производство и капацитета за износ на другата страна и е свързано с обективна информация за нередности или измами.

5. Когато страна или държава по СИП ЮАОР, според случая, е установила въз основа на обективна информация липса на административно сътрудничество и/или нередности или измами, засегнатата страна може, при изключителни обстоятелства, временно да спре предоставянето на съответното преференциално третиране по отношение на въпросния(те) продукт(и) и на въпросния специфичен произход в съответствие с настоящия Член. За целите на настоящия Член „изключителни обстоятелства“ означава такива обстоятелства, които оказват или биха могли да окажат значително отрицателно въздействие върху страна или държава по СИП ЮАОР, според случая, ако съответното преференциално третиране по отношение на въпросния(те) продукт(и) продължи.

6. Прилагането на спиране се подчинява на следните условия:

а) страната или държавата по СИП ЮАОР, според случая, която е установила въз основа на обективна информация липса на административно сътрудничество и/или нередности или измами, уведомява без ненужно забавяне Комитета по търговия и развитие за своята констатация, заедно с обективната информация по случая, и започва консултации в рамките на посочения комитет въз основа на цялата относима информация и обективните констатации с цел намиране на приемливо за двете страни решение.

б) Когато страните са започнали консултации в рамките на Комитета по търговия и развитие, както е предвидено по-горе, и не са успели да се споразумеят за приемливо решение в тримесечен срок след уведомяването, засегнатата страна или държава по СИП ЮАОР, според случая, може временно да спре предоставянето на съответното преференциално третиране по отношение на въпросния(те) продукт(и) и на въпросния специфичен произход. Комитетът по търговия и развитие се уведомява без ненужно забавяне за всяко спиране.

в) Спирането съгласно настоящия Член се ограничава до необходимото за защитата на финансовите интереси на засегнатата страна или държава по СИП ЮАОР. То не надвишава период от шест месеца, който може да бъде подновен. Комитетът по търговия и развитие се уведомява за решенията за спиране веднага след приемането им. Те подлежат на периодични консултации в рамките на Комитета по търговия и развитие, и по-специално с оглед на тяхната отмяна веднага щом отпаднат условията за прилагането им.

Член 30

Отстраняване на административни грешки

Страните признават правото на всяка от тях да отстранява административни грешки по време на прилагането на настоящото споразумение. При констатиране на грешки всяка от страните може да поиска от Комитета по търговия и развитие да разгледа възможностите за приемане на всички подходящи мерки с оглед разрешаване на възникналия проблем.

Член 31

Митнически съюзи и зони за свободна търговия

1. Настоящото споразумение не изключва запазването или създаването на митнически съюзи, зони за свободна търговия или други договорености между всяка една от страните и трети страни дотолкова, доколкото те не променят правата и задълженията, предвидени в настоящото споразумение.

2. Между страната по споразумението ЕО и държавите по СИП ЮАОР се провеждат консултации в рамките на Съвместния съвет относно споразуменията за създаване или промяна на митническите съюзи или зоните на свободна търговия и, при поискване, по други основни въпроси, свързани със съответната им търговска политика с трети държави.

ДЯЛ II

ИНСТРУМЕНТИ ЗА ЗАЩИТА НА ТЪРГОВИЯТА

ГЛАВА 5

Член 32

Антидъмпингови и изравнителни мерки

Правата и задълженията на страната по споразумението ЕО или на държавите по СИП ЮАОР по отношение на прилагането на антидъмпингови или изравнителни мерки се определят от приложимите споразумения в рамките на СТО. Всички спорове, свързани с посочените мерки, могат да бъдат уреждани единствено посредством процедурите за уреждане на спорове на СТО.

Член 33

Многостранни защитни мерки

1. При спазване на разпоредбите на настоящия Член, настоящото споразумение по никакъв начин не възпрепятства държавите по СИП ЮАОР и страната по споразумението ЕО, да приемат мерки в съответствие с Член XIX от ГАТТ от 1994 г., Споразумението за защитни мерки, Член 5 от Споразумението за селското стопанство, приложено към Маракешкото споразумение за създаване на Световната търговска организация, и всяко друго приложимо споразумение в рамките на СТО.

2. Независимо от разпоредбите на параграф 1, в светлината на общите цели за развитие на настоящото споразумение и малкия размер на икономиките на държавите по СИП ЮАОР, страната по споразумението ЕО изключва вноса от държавите по СИП ЮАОР от налагането на каквито и да е мерки, приети съгласно Член XIX от ГАТТ от 1994 г., съгласно Споразумението на СТО за защитни мерки и съгласно Член 5 от Споразумението за селското стопанство.

3. Разпоредбите на параграф 2 се прилагат в продължение на пет години, считано от датата на влизане в сила на споразумението. Не по-късно от 120 дни преди края на този период Съвместният съвет между държавите по СИП ЮАОР и ЕО прави преглед на действието на тези разпоредби в светлината на нуждите за развитие на държавите по СИП ЮАОР, с цел да се определи дали е целесъобразно срокът на тяхното прилагане да бъде удължен.

4. Разпоредбите на настоящото споразумение относно уреждането на спорове не се прилагат по отношение на разпоредбите на параграф 1.

Член 34

Двустранни защитни мерки

1. Независимо от разпоредбите на Член 33, след като е разгледала алтернативните варианти за решение, дадена страна може да наложи защитни мерки с ограничен срок на действие, които да се отклоняват от разпоредбите на Членове 25 и 26, при условията и в съответствие с процедурите, определени в настоящия Член.

2. Защитните мерки, посочени в параграф 1 от настоящия Член, могат да се налагат, когато продукт с произход от една от страните се внася на територията на другата страна в такива завишени количества и при такива условия, че този внос причинява или застрашава да причини:

а) сериозна вреда на местната промишленост, произвеждаща сходни или пряко конкурентни продукти на територията на страната вносител; или

б) смущения в определен отрасъл на икономиката, произвеждащ сходни или пряко конкурентни продукти, особено когато тези смущения предизвикват значими социални проблеми или трудности, които биха могли да доведат до сериозно влошаване на икономическото състояние на страната вносител; или

в) смущения на пазарите на сходни или пряко конкурентни селскостопански продукти (4) или в механизмите, регулиращи тези пазари.

3. Посочените в настоящия Член защитни мерки не излизат извън рамките на необходимото за поправяне или предотвратяване на сериозната вреда или смущенията, както са определени в параграф 2 от настоящия Член.

4. Защитните мерки, които могат да бъдат предприети от страната вносител, могат да се изразяват единствено в една от или комбинация от следните мерки:

а) спиране на по-нататъшното намаляване на митническата ставка при внос за съответния продукт, както е предвидено в настоящото споразумение; или

б) увеличаване на митата за съответния продукт до ниво, което не надвишава пределните митнически ставки на СТО; или

в) въвеждане на тарифни квоти за съответния продукт.

5. Без да се засягат разпоредбите на параграфи 1, 2 и 3 от настоящия Член, в случаите, когато даден продукт с произход от една или няколко държави по СИП ЮАОР се внася в такива завишени количества и при такива условия, че този внос причинява или застрашава да причини някое от положенията, посочени в параграф 2, букви а), б) и в) от настоящия Член, по отношение на сходен или пряко конкурентен производствен отрасъл на един или повече от най-отдалечените региони на страната по споразумението ЕО, страната по споразумението ЕО може да приеме мерки за надзор или защитни мерки, ограничени до засегнатия(ите) регион(и), в съответствие с процедурите, предвидени в параграфи 6—9.

6. а) Без да се засягат параграфи 1, 2 и 3 от настоящия Член, в случаите, когато даден продукт с произход от страната по споразумението ЕО се внася в такива завишени количества и при такива условия, че този внос причинява или застрашава да причини някое от положенията, посочени в параграф 2, букви а), б) и в) от настоящия Член, по отношение на държава по СИП ЮАОР, съответната държава по СИП ЮАОР, може да приеме мерки за надзор или защитни мерки, ограничени до нейната територия, в съответствие с процедурите, предвидени в параграфи 7—10 от настоящия Член. б) Дадена държава по СИП ЮАОР може да приеме защитни мерки, както е предвидено в параграф 2 от настоящия Член, в случаите, когато в резултат от намаляването на митата продукт с произход от страната по споразумението ЕО се внася на нейната територия в такива завишени количества и при такива условия, че този внос причинява или застрашава да причини смущения за даден новосъздаден промишлен отрасъл, произвеждащ сходни или пряко конкурентни продукти. Тази разпоредба се прилага в течение на 12 години по отношение на Ботсуана, Намибия и Свазиленд, и на 15 години по отношение на най-слабо развитите държави, считано от датата на влизане в сила на настоящото споразумение. Срокът на прилагане може да бъде допълнително продължен след преразглеждане от страна на Съвместния съвет, с оглед на общото ниво на развитие, достигнато от държавите по СИП ЮАОР. Мерките трябва да се предприемат в съответствие с процедурите, определени в параграфи 6—9 от настоящия Член.

7. а) Защитните мерки, посочени в настоящия Член, се запазват само за срока, необходим за предотвратяване или поправяне на сериозната вреда или смущенията, както са описани в параграфи 2, 5 и 6 от настоящия Член. б) Защитните мерки, посочени в настоящия Член, се прилагат за срок, не по-дълъг от две години. В случаите, когато обстоятелствата, изискващи налагането на защитни мерки, продължават да съществуват, срокът на действие на подобни мерки може да бъде удължен с нов период от не повече от две години. Когато обаче една или повече държави по СИП ЮАОР налагат защитна мярка, или когато страната по споразумението ЕО налага мярка, ограничена до територията на един или няколко нейни най-отдалечени региона, те могат да прилагат тази мярка за срок, не по-дълъг от четири години, а в случаите, когато обстоятелствата, изискващи налагането на защитни мерки, продължават да са налице, срокът на действието им може да бъде продължен с допълнителен период от четири години. в) Защитните мерки, посочени в настоящия Член, чийто срок на действие надхвърля една година, съдържат конкретни елементи, водещи постепенно до тяхното премахване най-късно в края на определения срок. г) Никоя защитна мярка, посочена в настоящия Член, не се прилага по отношение на внос на продукт, който по-рано вече е бил предмет на такава мярка, за период от най-малко една година, считано от датата на изтичане на срока на действие на мярката.

8. За целите на прилагането на горните параграфи се прилагат следните разпоредби:

а) В случаите, когато страна прецени, че е налице едно от обстоятелствата, посочени в параграфи 2, 5 и/или 6, тя незабавно отнася въпроса до Комитета по търговия и развитие за разглеждане.

б) Комитетът по търговия и развитие може да отправи препоръки, необходими за отстраняване на възникналите обстоятелства. Ако Комитетът по търговия и развитие не отправи препоръки, целящи отстраняване на обстоятелствата, или ако не бъде намерено друго удовлетворително решение в рамките на 30 дни от отнасянето на въпроса до Комитета по търговия и развитие, страната вносител може да предприеме подходящи мерки за отстраняване на обстоятелствата, в съответствие с настоящия Член.

в) Преди да предприеме някоя от мерките, предвидени в настоящия Член, или в случаите, в които се прилага параграф 9 от него, засегнатата страна или държава по СИП ЮАОР предоставя на Комитета по търговия и развитие възможно най-скоро цялата относима информация, необходима за обстоен преглед на случая, с оглед намиране на приемливо за засегнатите страни решение.

г) При избора на защитни мерки в съответствие с настоящия Член, трябва да се дава предимство на тези, които най-малко затрудняват действието на настоящото споразумение.

д) Комитетът по търговия и развитие се уведомява незабавно за всяка защитна мярка, предприета в съответствие с настоящия Член, и тя е предмет на периодични консултации в рамките на този орган, по-специално с оглед изготвяне на график за нейното премахване веднага щом обстоятелствата позволяват това.

9. В случай на изключителни обстоятелства, при които забавянето би причинило трудно поправима вреда, засегнатата страна вносител, независимо дали се касае за страната по споразумението ЕО или за една или повече държавите по СИП ЮАОР, според случая, може да предприеме мерките, предвидени в параграфи 3, 5 и/или 6 на временна основа, без да се придържа към изискванията на параграф 8. Такова действие може да бъде предприето за период с максимална продължителност 180 дни, в случаите, когато мерките са приети от страната по споразумението ЕО, и 200 дни — когато мерките са предприети от една или повече държави по СИП ЮАОР, според случая, или когато мерките, приети от страната по споразумението ЕО, са ограничени до територията на един или повече от най-отдалечените ѝ региони. Срокът на действие на всяка такава временна мярка се зачита като част от първоначалния срок и всяко негово удължаване съгласно параграф 6. При предприемането на такива временни мерки се вземат предвид интересите на всички заинтересовани страни. Засегнатата страна вносител информира другата засегната страна и незабавно отнася въпроса до Комитета по търговия и развитие за разглеждане.

10. В случай че страна вносител подложи вноса на даден продукт на административна процедура, имаща за цел бързото предоставяне на информация относно тенденциите в търговските потоци, които могат да предизвикат затрудненията, посочени в настоящия Член, тя незабавно уведомява Комитета по търговия и развитие за това.

11. Разпоредбите на СТО относно уреждането на спорове не се прилагат по отношение на защитните мерки, приети съгласно разпоредбите на настоящия Член.

ГЛАВА 6

Нетарифни мерки

Член 35

Забрана за количествени ограничения

Всички забрани или ограничения, приложими по отношение на вноса и износа на стоки между страните, различни от мита и данъци, както и таксите и другите плащания, предвидени в Член 22 от настоящото споразумение, независимо дали са наложени посредством квоти, лицензи за внос или износ или други мерки, се премахват, считано от датата на влизане в сила на настоящото споразумение, освен ако запазването им не е обосновано от изключенията по Член ХI от ГАТТ от 1994 г. Не се въвеждат нови мерки от такъв характер. Разпоредбите на настоящия Член се прилагат, без да се засягат разпоредбите на дял II, Член 32 относно антидъмпинговите и изравнителните мерки.

Член 36

Национално третиране по отношение на вътрешното облагане и нормативната уредба

1. Внасяните продукти с произход от другата страна не могат да бъдат облагани пряко или косвено с вътрешни данъци или други вътрешни такси, надвишаващи тези, които са пряко или косвено прилагани по отношение на сходни национални продукти. Освен това страните и държавите по СИП ЮАОР не налагат по никакъв друг начин вътрешни данъци или други вътрешни такси с цел предоставяне на защита на националното производство.

2. Внасяните продукти с произход от другата страна се ползват с третиране, не по-малко благоприятно от третирането, предоставено на сходни национални продукти в рамките на всички законови и подзаконови нормативни актове и изисквания, които се прилагат по отношение на тяхната вътрешна продажба, предлагане за продажба, покупка, превоз, дистрибуция или употреба. Разпоредбите на настоящия параграф не са пречка за прилагането на диференцирани вътрешни такси за превоз, които се основават изключително на стопанското използване на транспортните средства, а не на националния произход на продукта.

3. Нито една страна или държава по СИП ЮАОР не може да установява или запазва каквито и да било вътрешни количествени правила относно смесването, преработването или употребата на продукти в определени количества или съотношения, които пряко или косвено изискват определено количество или част от даден продукт, предмет на правилото, да бъде доставяно от национални източници. Освен това, никоя страна или държава по СИП ЮАОР не може да прилага по какъвто и да било друг начин вътрешни количествени правила с цел предоставяне на защита на своето национално производство.

4. Разпоредбите на настоящия Член не са пречка за изплащането на субсидии изключително на националните производители, включително плащания на националните производители, произтичащи от постъпления от вътрешни данъци или такси, прилагани в съответствие с разпоредбите на настоящия Член, и субсидиране, осъществено посредством закупуване на национални продукти от държавата.

ГЛАВА 7

Митници и улесняване на търговията

Член 37

Цели

Целите на страните по настоящата глава са:

1. укрепване на сътрудничеството в областта на митниците и улесняване на търговията с цел да се гарантира, че приложимите законодателство и процедури, както и административният капацитет на митническите органи, отговарят на целта за ефективен контрол и насърчаване на улесняването на търговията;

2. насърчаване на хармонизацията на митническото законодателство и процедури;

3. гарантиране, че законните цели на обществената политика, в това число и тези, свързани със сигурността и с предотвратяването на измамите в областта на митниците и улесняването на търговията, по никакъв начин няма да бъдат накърнени; както и

4. предоставяне на необходимата подкрепа на митническите администрации на държавите по СИП ЮАОР за ефективното прилагане на настоящото споразумение.

Член 38

Митническо и административно сътрудничество

1. С цел да се осигури спазването на разпоредбите на настоящия дял и да се преследват ефикасно определените в Член 37 цели, страните:

а) обменят информация относно митническото законодателство и процедури;

б) съвместно разработват инициативи, свързани с митниците и улесняването на търговията, както и укрепването на административния капацитет;

в) обменят опит и добри практики в борбата с корупцията и измамите в свързаните с настоящата глава области;

г) обменят опит и добри практики по въпроси, свързани с процедурите по внос, износ и транзит, както и по въпроси, свързани с подобряване на услугите, предоставяни на бизнеса;

д) обменят опит и добри практики по отношение улесняването на транзита;

е) улесняват обмена на експерти между митническите администрации; както и

ж) насърчават координацията между всички имащи отношение към тази област служби, както в рамките на страната, така и между страните.

2. Страната по споразумението ЕО и държавите по СИП ЮАОР ще подготвят и развиват засилено сътрудничество по прилагането на рамката от стандарти, насочени към повишаване на сигурността и улесняване на глобалната търговия на Световната митническа организация. Определените от Световната митническа организация условия ще трябва да бъдат изпълнени, и по-специално приложимите законодателство и мерки в тази област трябва да бъдат приложени в страната по споразумението ЕО и в посочените държави по СИП ЮАОР. Това сътрудничество включва инициативи, насочени към действия по взаимно признаване на статус на одобрен икономически оператор и към обмен на предварителна информация, която да позволи ефикасна оценка и управление на риска за целите на сигурността.

3. Независимо от параграфи 1 и 2, страните си предоставят административна взаимопомощ по митнически въпроси в съответствие с разпоредбите на протокол 2 относно административната взаимопомощ по митнически въпроси.

Член 39

Митническо законодателство и процедури

1. Страните се договарят, че съответните им търговски и митнически законодателства и процедури се основават на:

а) преразгледаната Конвенция от Киото за опростяване и уеднаквяване на митническите процедури, основните елементи на Рамката от стандарти на СМО за сигурност и улесняване на глобалната търговия, Международната конвенция за хармонизираната система и другите международни инструменти и стандарти, приложими в областта на митниците и търговията;

б) необходимостта от закрила и улесняване на законната търговия;

в) необходимостта от избягване на излишната и дискриминационна тежест за икономическите оператори, необходимостта от защитни мерки срещу измамите и корупцията, както и необходимостта да бъдат допълнително улеснени операторите, които постигат високо ниво на съответствие;

г) необходимостта всяка от страните да прилага единен административен документ или равностоен електронен документ;

д) прилагането на съвременни митнически практики, в това число оценка на риска, опростени процедури за внос и вдигане на стоките, контрол след вдигането на стоките и одит на дружествата;

е) прозрачност, ефикасност и пропорционалност, с цел намаляване на разходите и засилване на степента на предвидимост за икономическите оператори;

ж) необходимостта от недискриминационно третиране що се отнася до изискванията и процедурите, приложими по отношение на вноса, износа и транзитните стоки, при все че се приема, че пратките биха могли да бъдат третирани различно в съответствие с обективните критерии за оценка на риска;

з) постепенното развиване на системите, в това число и на системите, основаващи се на информационните технологии, както по отношение на износа, така и по отношение на вноса, за да се улесни обменът на данни между икономическите оператори, митническите администрации и другите служби;

и) въвеждането на системи, които улесняват вноса на стоки чрез използването на опростени митнически процедури и процеси, включително митническо оформяне преди пристигане на стоките;

й) премахването на всички изисквания за задължително използване на предекспедиционни проверки, както е определено в Споразумението на СТО за предекспедиционна проверка, или на еквивалентни такива;

к) прилагането на правила, с които се гарантира, че санкциите, налагани при несъществени нарушения на митническите разпоредби или на процедурните изисквания, са пропорционални и че прилагането им не води до необосновано забавяне при митническо оформяне;

л) система от обвързващи предварителни решения по въпросите, свързани с митниците, особено по отношение на тарифното класиране и правилата за произход, в съответствие с правилата, определени съответно в техните законодателства;

м) улесняване на транзита;

н) премахване на всички изисквания за задължителни използване на митнически посредници; както и

о) прозрачни, недискриминационни и пропорционални правила по отношение на лицензирането на митническите посредници.

2. С цел подобряване на работните методи и гарантиране на прозрачността и ефикасността на митническите операции страните:

а) гарантират поддържането на най-високо равнище на почтеност, посредством прилагането на антикорупционни мерки в тази област;

б) предприемат по-нататъшни действия за намаляване, опростяване и стандартизиране на данните в документацията, изисквана от митниците и другите заинтересовани агенции;

в) опростяват, в рамките на възможното, изискванията и формалностите по отношение на бързото вдигане и митническо оформяне на стоките;

г) осигуряват ефикасни, бързи и недискриминационни процедури, които предоставят възможност за обжалване на административните действия, постановления и решения на митническите и другите агенции, които засягат вноса, износа или транзитни стоки. Процедурите за обжалване трябва да бъдат лесно достъпни за всички, включително за малките и средните предприятия; както и

д) създават благоприятна среда за ефективно спазване на законодателните изисквания.

Член 40

Улесняване на транзитното преминаване

1. Страните или държавите по СИП ЮАОР, според случая, гарантират свободен транзит през тяхната територия при следване на най-подходящия за целта маршрут. Евентуалните проверки или изисквания трябва да бъдат недискриминационни, пропорционални и прилагани по еднакъв начин.

2. Без да се засяга провеждането на законен митнически контрол, страните предоставят на трафика в режим на транзит третиране, което е не по-малко благоприятно от третирането, предоставяно на националните стоки, износ и внос, и на тяхното придвижване.

3. Страните или държавите по СИП ЮАОР, според случая, използват режими на транспортиране под митнически контрол, които позволяват транзит на стоки, без да е необходимо да бъдат заплащани мита или други такси, при условие че бъдат представени подходящите гаранции.

4. Страните или държавите по СИП ЮАОР, според случая, насърчават и прилагат регионални договорености в областта на транзита.

5. Страните или държавите по СИП ЮАОР, според случая, използват международните стандарти и инструменти, свързани с транзита.

6. Страните или държавите по СИП ЮАОР, според случая, насърчават координацията между всички заинтересовани служби, както в рамките на страните, така и между страните.

Член 41

Такси и плащания

1. Таксите и плащания трябва да са в разумни граници и да не надхвърлят стойността на услугите, предоставени във връзка с всяка конкретна транзакция, като не се изчисляват на основа ad valorem.

2. Не се събират такси и плащания за предоставяне на консулски услуги.

Член 42

Отношения с бизнес средите

Страните постигат съгласие относно:

1. осигуряването на публичен достъп до всички митнически законодателни актове, процедури, такси и плащания, както и — при възможност — до необходимите пояснения, като това става, доколкото е възможно, чрез електронни средства;

2. необходимостта, в рамките на възможното, от навременни и редовно провеждани консултации с търговските представители по законодателните предложения и процедури, свързани с митниците и свързаните с митниците търговски въпроси;

3. въвеждането и влизането в сила, където е приложимо, на всяко ново или изменено законодателство по начин, който позволява на търговците да се подготвят добре, за да го спазват. Страните предоставят публичен достъп до съответните известия от административен характер, включително изискванията на слубжите и процедурите при постъпване на стоки, работното време и правилата за дейността на митническите учреждения на пристанищата и граничните пунктове, както и данни за звената за контакт, към които да се отправят искания за информация; както и

4. насърчаването на сътрудничеството между операторите и съответните администрации посредством използване на инструменти от рода на меморандуми за разбирателство.

Член 43

Митническо остойностяване

1. Споразумението относно прилагането на Член VII от ГАТТ от 1994 г. урежда правилата за митническо остойностяване, прилагани по отношение на търговията, попадаща в приложното поле на настоящото споразумение.

2. Страните си сътрудничат с оглед постигането на общ подход към въпросите, свързани с митническото остойностяване.

Член 44

Хармонизиране на митническите стандарти на регионално равнище

Страните насърчават хармонизирането на митническото законодателство, процедури, стандарти и изисквания. Съдържанието и темпът на този процес се определят от всяка една от страните.

Член 45

Подкрепа на митническите администрации на държавите по СИП ЮАОР

1. Страните признават значението на оказването на подкрепа на митническите администрации на държавите по СИП ЮАОР за целите на прилагането на настоящата глава, в съответствие с разпоредбите на част I, глава 2 от настоящото споразумение.

2. С приоритет при подкрепата се ползват следните области:

а) прилагане на съвременни митнически практики, включително: i) управление на риска, ii) контрол след вдигане на стоките, както и iii) автоматизация на митническите процедури;

б) контрол на митническото остойностяване, класирането и правилата за произход, включително с оглед изпълнение на изискването на Член 39, параграф 1, буква й) от настоящото споразумение;

в) улесняване на транзита и повишаване на ефективността на регионалните договорености в областта на транзита;

г) въпросите, свързани с прозрачността по отношение на публикуването и административното осигуряване на всички търговски разпоредби, както и на всички съответни такси и формални изисквания;

д) въвеждане и прилагане на процедури и практики, които отразяват международните инструменти и стандарти, приложими в областта на митниците и търговията, inter alia преразгледаната Конвенция от Киото за опростяване и уеднаквяване на митническите процедури и Рамката от стандарти на СМО за сигурност и улесняване на глобалната търговия.

3. Страните признават необходимостта от проучвания за оценка на специфичните потребности, които да вземат предвид ситуацията във всяка отделна държава и използват инструментите на СТО и СМО за оценка на потребностите или всякакви други инструменти, по чието използване е постигнато взаимно съгласие.

Член 46

Преходни разпоредби

1. Страните признават необходимостта от преходни разпоредби, чрез които да се гарантира безпрепятственото прилагане на разпоредбите от настоящата глава.

2. С оглед необходимостта от засилване на капацитета им в областта на митниците и улесняването на търговията и без да се засягат техните ангажименти, поети в рамките на СТО, държавите по СИП ЮАОР се ползват от преходен период от пет години, за да изпълнят изискванията, посочени в Членове 39, 40, 41 и 42 от настоящата глава, ако към момента на влизане в сила на настоящото споразумение съществува необходимост от изграждане на капацитет.

3. В случай, че изграждането на необходимия капацитет не е постигнато, Съвместният съвет може да продължи този преходен период с две години.

Член 47

Специален комитет по митниците и улесняването на търговията

1. Страните създават Специален комитет по митниците и улесняването на търговията, съставен от представители на страните.

2. Функциите на Специалния комитет по митниците и улесняването на търговията са, inter alia, следните:

а) мониторинг на прилагането и административното осигуряване на настоящата глава и на протокола за правилата за произход;

б) предоставяне на форум за консултации и дискусии по всички въпроси, свързани с митниците, включително правилата за произход, общите митнически процедури, митническото остойностяване, тарифното класиране, транзита и административната взаимопомощ по митнически въпроси;

в) засилване на сътрудничеството за разработване, въвеждане и прилагане на правила за произход и свързаните с тях митнически процедури, на общите митнически процедури и административната взаимопомощ по митнически въпроси;

г) засилване на сътрудничество за изграждане на капацитет и техническа помощ;

д) проследяване на прилагането на Член 44 от настоящото споразумение; както и

е) всякакви други договорени между страните въпроси, които са свързани с настоящата глава.

3. Специалният комитет по митниците и улесняването на търговията заседава на дата и при дневен ред, предварително договорени между страните.

4. Страните се редуват при председателстването на заседанията на Специалния комитет по митниците и улесняването на търговията.

5. Специалният комитет по митниците и улесняването на търговията докладва на Комитета по търговия и развитие.

ГЛАВА 8

Технически пречки пред търговията

Член 48

Многостранни задължения

1. Страните потвърждават своя ангажимент да спазват правата и задълженията, посочени в Споразумението за СТО за техническите пречки пред търговията (наричано по-долу „Споразумението за ТПТ“).

2. Тези права и задължения са в основата на действията на страните по настоящата глава.

Член 49

Цели

1. Страните се договарят да си сътрудничат с оглед улесняване и увеличаване на търговията със стоки помежду им посредством идентифициране, предотвратяване и премахване на ненужните пречки пред търговията при условията, предвидени в Споразумението за ТПТ.

2. Страните се ангажират да си сътрудничат при засилването на регионалната интеграция, и по-специално интеграцията и сътрудничеството между държавите по СИП ЮАОР по въпроси, свързани с техническите пречки пред търговията.

3. Страните се ангажират да създадат и укрепят технически капацитет на държавите по СИП ЮАОР по въпроси, свързани с техническите пречки пред търговията.

Член 50

Приложно поле и определения

1. Разпоредбите на настоящата глава се прилагат за техническите регламенти, стандартите и процедурите за оценяване на съответствието, определени в споразумението за ТПТ, доколкото същите засягат търговията, попадаща в приложното поле на настоящото споразумение.

2. За целите на настоящата глава се прилагат определенията, използвани в споразумението за ТПТ.

Член 51

Сътрудничество и регионална интеграция

Страните изразяват съгласие, че сътрудничеството между националните и регионалните органи, действащи в сферата на ТПТ, както в публичния, така и в частния сектор, е важно за улесняване на търговията в рамките на региона, както и между страните, а също така и за цялостния процес на регионална интеграция, и се ангажират да си сътрудничат за целта.

Член 52

Прозрачност

Страните потвърждават отново принципа на прозрачност при прилагането на техническите регламенти и стандарти в съответствие със Споразумението за ТПТ.

Страните признават значението на ефикасните механизми за консултиране, уведомяване и обмен на информация по отношение на техническите регламенти и стандарти в съответствие със Споразумението за ТПТ.

Член 53

Мерки за идентифициране, предотвратяване и премахване на ненужните пречки пред търговията

Страните се договарят да определят и прилагат механизми измежду подкрепяните от Споразумението за ТПТ, които са най-подходящи за конкретните въпроси или сектори от приоритетно значение. Тези механизми могат да включват:

1. засилване на сътрудничеството между страните с оглед улесняване на достъпа им до пазарите на другата страна чрез повишаване на взаимното познаване и разбиране на съответните за страната системи в сферата на техническите регламенти, стандарти, метрологията, акредитацията и оценяването на съответствието;

2. обмен на информация, определяне и прилагане на подходящи механизми за конкретни въпроси или сектори, напр. приравняване към международни стандарти, приемане на предоставяната от доставчика декларация за съответствие, използването на международно призната система за акредитиране на органите за оценяване на съответствието с качеството и използването на международни системи за изпитване на продукти и сертифициране;

3. определяне и организиране на специфични за дадени сектори дейности по техническите регламенти и оценяване на съответствието с оглед улесняване разбирането и достъпа до пазарите на другата страна. Тези сектори ще се избират като се вземат предвид основните области на търговия, включително продуктите от приоритетно значение;

4. разработване на дейности и мерки за сътрудничество с оглед оказване на подкрепа за прилагането на правата и задълженията, произтичащи от Споразумението за ТПТ;

5. разработване, където е целесъобразно, на общи позиции и подходи по практиките в техническото регламентиране, включващи прозрачност, консултации, необходимост и пропорционалност, използване на международните стандарти, на изискванията за оценяване на съответствието, използване на оценка на риска и на въздействието, правоприлагане и наблюдение на пазара;

6. насърчаване на хармонизацията, когато това е възможно и в области от взаимен интерес, по посока на международните стандарти, както и на използването на такива стандарти при изготвянето на технически регламенти и на процедури за оценяване на съответствието;

7. ангажиране за своевременно разглеждане на възможността за договаряне на споразумения за взаимно признаване в секторите от взаимен икономически интерес;

8. насърчаване на сътрудничеството между организациите на страните и на държавите по СИП ЮАОР, според случая, които отговарят за техническите регламенти, метрологията, стандартизацията, изпитването, сертифицирането, проверките и акредитирането; както и

9. насърчаване на участието на държавите по СИП ЮАОР в международните организации по стандартизация.

Член 54

Прилагане

Страните се договарят, че по настоящата глава Комитетът по търговия и развитие е компетентен за:

1. наблюдение и преглед на прилагането ѝ;

2. осигуряване на координация и предоставяне на консултации по въпроси, свързани с ТПТ;

3. определяне и преразглеждане на секторите и продуктите от приоритетно значение и произтичащите от това области на сътрудничество от приоритетно значение; както и

4. отправяне на препоръки за изменения по нея, когато това е необходимо и целесъобразно.

Член 55

Изграждане на капацитета и техническа помощ по отношение на техническите пречки пред търговията

1. Страните признават значението на сътрудничеството в областта на техническите регламенти, стандартите, метрологията, акредитацията и оценяването на съответствието с оглед постигане на определените в настоящата глава цели.

2. Страните постигат съгласие, че следните области на сътрудничество са от приоритетно значение:

а) установяване на подходящи договорености за обмен на експертен опит, включително подходящо обучение, предназначено да се гарантира достатъчна и трайна техническа компетентност на съответните органи по стандартизация и оценяване на съответствието в държавите по СИП ЮАОР, както и взаимно разбиране между тези органи на територията на страните;

б) развитие на капацитета на държавите по СИП ЮАОР в областта на техническите регламенти, метрологията, стандартите, акредитацията и оценяването на съответствието посредством модернизиране или подготвяне на лаборатории и друго оборудване. Във връзка с това страните признават важността на засилването на регионалното сътрудничество и необходимостта да бъдат взети предвид продуктите и секторите от приоритетно значение;

в) разработване и приемане, в рамките на държавите по СИП ЮАОР на хармонизирани технически регламенти, стандарти, метрология, акредитация и процедури за оценяване на съответствието въз основа на съответните международни стандарти;

г) подпомагане участието на държавите по СИП ЮАОР в международните дейности по стандартизация, акредитиране и метрология; както и

д) създаване на бюра за информация и сигнализиране за технически пречки пред търговията в държавите по СИП ЮАОР.

ГЛАВА 9

Санитарни и фитосанитарни мерки

Член 56

Многостранни задължения

1. Страните потвърждават отново принципите и целите на Споразумението на СТО за санитарните и фитосанитарните мерки (наричано по-долу „Споразумение за СФС“), на Международната конвенция за растителна защита (МКРЗ), на Комисията по Codex Alimentarius и на Световната организация за здравеопазване на животните (OIE).

2. Тези принципи и цели са в основата на действията по настоящата глава на страните и на държавите по СИП ЮАОР, според случая.

Член 57

Цели

1. Страните се договарят да улесняват търговията и инвестициите в рамките на държавите по СИП ЮАОР и между страните, като същевременно гарантират, че приетите мерки се прилагат единствено до степен, необходима за защита на живота и здравето на хората, животните и растенията, в съответствие с разпоредбите на Споразумението за СФС.

2. Страните се ангажират да си сътрудничат в засилването на регионалната интеграция и по-специално сътрудничеството между държавите по СИП ЮАОР по въпросите, свързани със санитарните и фитосанитарните мерки (наричани по-долу „мерки СФС“) и да разглеждат проблемите, произтичащи от мерките СФС по отношение на секторите и продуктите от приоритетно значение (5), като същевременно отдават дължимото внимание на регионалната интеграция.

3. Вследствие на това страните се договарят да насърчават регионалното сътрудничество на двустранна основа, насочено към признаване на подходящи нива на защита в мерките СФС.

4. Страните се договарят да изграждат и укрепват техническия капацитет на държавите по СИП ЮАОР за изпълнението и наблюдението на мерките СФС, включително чрез насърчаване на по-широкото използване на международните стандарти и на други аспекти, свързани с мерките СФС.

Член 58

Приложно поле и определения

За целите на настоящата глава се прилагат определенията, използвани в Споразумението за СФС и от международните органи по стандартизация, а именно Комисията по Codex Alimentarius, Международната конвенция за растителна защита (МКРЗ) и Световната организация за здравеопазване на животните (OIE).

Член 59

Компетентни органи

1. Компетентните органи по прилагането на посочените в настоящата глава мерки са съответните органи по мерките СФС в държавите по СИП ЮАОР и страната по споразумението ЕО.

2. В съответствие с настоящото споразумение страните или държавите по СИП ЮАОР, според случая, се информират взаимно за техните съответни компетентни органи по мерките СФС и за всякакви промени в тях.

Член 60

Прозрачност

1. Страните потвърждават отново принципа на прозрачност при прилагането на мерките СФС в съответствие със Споразумението за СФС.

2. Страните признават значението на ефикасните механизми за консултиране, уведомяване и обмен на информация по отношение на мерките СФС в съответствие със Споразумението за СФС.

3. Страната вносител уведомява страната износител за всички промени в своите санитарни и фитосанитарни изисквания по отношение на вноса, които могат да окажат влияние върху търговията, попадащи в приложното поле на настоящата глава. Страните поемат ангажимент да създадат механизми за обмен на такава информация, когато това е целесъобразно.

4. При определянето на условията за внос страните ще прилагат принципа на определяне на зони или на обособени територии, като вземат предвид международните стандарти. Също така страните могат съвместно и за всеки отделен случай, когато това е възможно, да определят и предлагат зони или обособени територии с определен санитарен или фитосанитарен статус, с цел да се избегне нарушаване на търговията.

Член 61

Обмен на информация

1. Страните се договарят да създадат система за ранно предупреждение, за да гарантират, че държавите по СИП ЮАОР са предварително информирани за новите санитарни и фитосанитарни мерки на ЕС, които могат да окажат влияние върху износа, предназначен за ЕС, на държавите по СИП ЮАОР. Тази система се основава, когато е приложимо, на съществуващите механизми.

2. Страните или държавите по СИП ЮАОР, според случая, се договарят да си сътрудничат за по-нататъшното разработване на мрежата за епидемиологично наблюдение на болестите по животните, а в областта на фитосанитарната защита страните ще обменят информация относно появата на вредители, за които е известно, че представляват непосредствена опасност за другата страна.

Член 62

Прилагане

Страните постигат съгласие, че по настоящата глава Комитетът по търговия и развитие е компетентен за:

1. наблюдение и преглед на прилагането ѝ;

2. предоставяне на съвети и формулиране на препоръки по отношение на прилагането, насочено към постигането на нейните цели;

3. предоставяне на форум за дискусии и обмен на информация, както и за разглеждане на свързани със сътрудничеството въпроси;

4. отправяне на препоръки за изменения по нея, когато това е необходимо и целесъобразно;

5. преразглеждане на списъка на секторите и продуктите от приоритетно значение и произтичащите от тях области на сътрудничество от приоритетно значение;

6. насърчаване на сътрудничеството по разработването, прилагането и правоприлагането на мерките СФС; както и

7. всички други относими въпроси, свързани с тази област.

Член 63

Консултации

Ако страна или държава по СИП ЮАОР, според случая, сметне, че друга страна е предприела мерки, които вероятно ще окажат или са оказали влияние върху достъпа до нейния пазар, се провеждат подходящи консултации, с оглед да се избегне необосновано забавяне и да се намери подходящо решение в съответствие със Споразумението на СТО за СФС. За тази цел страните си предоставят взаимно имената и адресите на звената за контакт с експертен опит по санитарните и фитосанитарните въпроси, за да улеснят комуникацията и обмена на информация.

Член 64

Сътрудничество, изграждане на капацитета и техническа помощ по санитарните и фитосанитарните мерки

1. Страните се договарят да насърчават сътрудничеството между институциите на държавите по СИП ЮАОР, отговарящи за санитарните и фитосанитарните въпроси и съответните институции на страната по споразумението ЕО.

2. Страните се договарят да се сътрудничат за улесняване на регионалната хармонизация на мерките и разработването на подходящи регулаторни рамки и политики в рамките на държавите по СИП ЮАОР и помежду им, като по този начин способстват за търговията и инвестициите в рамките на региона.

3. Страните постигат съгласие, че следните области за сътрудничество са от приоритетно значение:

а) изграждането на технически капацитет в публичния и частния сектор на държавите по СИП ЮАОР, за да се направи възможно осъществяването на санитарен и фитосанитарен контрол, включително обучение и информационни мероприятия във връзка с инспектиране, сертифициране, надзор и контрол;

б) изграждането на капацитет в държавите по СИП ЮАОР за запазване и разширяване на техните възможности за достъп до пазарите;

в) изграждането на капацитет, за да се гарантира, че предприетите мерки не се превръщат в ненужни пречки пред търговията, като същевременно се признават правата на страните да определят собствени подходящи нива на защита;

г) укрепването на техническия капацитет за прилагане и надзор на мерките СФС, включително насърчаване на по-широка употреба на международните стандарти;

д) насърчаването на сътрудничеството по прилагането на Споразумението за СФС, и по-специално укрепване на бюрата за информация и сигнализиране на държавите по СИП ЮАОР, както и по други въпроси, свързани със съответните международни органи по стандартизация;

е) развиването на капацитета за анализ на риска, хармонизация, съответствие, изпитване, сертифициране, наблюдение на остатъчните вещества, проследимост и акредитиране, включително и чрез модернизиране или подготвяне на лаборатории и друго оборудване, с цел да се помогне на държавите по СИП ЮАОР да отговорят на изискванията на международните стандарти. Във връзка с това страните признават важността на засилването на регионалното сътрудничество и необходимостта да бъдат взети предвид продуктите и секторите от приоритетно значение, определени в съответствие с настоящата глава; както и

ж) оказването на подкрепа за участието на държавите по СИП ЮАОР в съответните международни органи по стандартизация.

Допълнение I А Продукти и сектори от приоритетно значение за хармонизацията, осъществявана от държавите по СИП ЮАОР Риба, продукти от риболов, продукти от аквакултури, в прясно или преработено състояние Едър рогат добитък, овце и домашни птици Прясно месо Преработени месни продукти Житни растения Зеленчуци и подправки Маслодайни семена Кокосови орехи Копра Семена от памук Фъстъци Маниока Бира, сокове Изсушени и консервирани плодове

Допълнение I Б Продукти и сектори от приоритетно значение при износ от държавите по СИП ЮАОР за страната по споразумението ЕО Риба, продукти от риболов и продукти от аквакултури, в прясно или преработено състояние Говеждо месо и продукти от говеждо месо Други месни продукти Плодове, вкл. черупкови Зеленчуци Цветя, рязани Кафе Захар

ДЯЛ III

ТЕКУЩИ ПЛАЩАНИЯ И ДВИЖЕНИЕ НА КАПИТАЛИ

ГЛАВА 10

Член 65

Текущи плащания

1. При спазване на разпоредбите на Член 66 от настоящото споразумение, държавите по СИП ЮАОР и страната по споразумението ЕО се ангажират да не налагат ограничения и да допускат извършването на всички плащания по текущи сделки между лица, пребиваващи в страната по споразумението ЕО и в държавите по СИП ЮАОР в свободно конвертируема валута.

2. Държавите по СИП ЮАОР могат да предприемат необходимите мерки, за да се гарантира, че разпоредбите на параграф 1 от настоящия Член, чрез които се либерализират текущите плащания, не се използват от пребиваващите в тези държави лица за осъществяване на неразрешен износ на капитали.

Член 66

Защитни мерки

1. Когато, при изключителни обстоятелства, плащанията и движението на капитали между страните причиняват или застрашават да причинят сериозни затруднения в изпълнението на паричната политика или политиката на обменни курсове в една или повече държави по СИП ЮАОР или в една или повече държави-Членки на Европейския съюз, страната по споразумението ЕО или съответната държава по СИП ЮАОР може да предприеме строго необходими защитни мерки по отношение на движението на капитали за срок от не повече от шест месеца.

2. Съвместният съвет се информира незабавно за приемането на всяка защитна мярка и при първа възможност — за графика за нейното премахване.

ДЯЛ IV

ГЛАВА 11

Продължаващи преговори за цялостно сип

Член 67

Втори етап на преговорите

Страните се договарят да продължат преговорите през 2008 г. с цел разширяване на приложното поле на настоящото споразумение. За целите на настоящия дял държавите по СИП ЮАОР са Ботсуана, Лесото, Мозамбик и Свазиленд. Останалите държави по СИП ЮАОР могат да се присъединят към преговорния процес на подобна основа. За тази цел те ще нотифицират в писмена форма страната по споразумението ЕО и другите държави по СИП ЮАОР.

1. Търговия с услуги а) Страните признават нарастващото значение на търговията с услуги за развитието на техните икономики и потвърждават отново своите съответни права и задължения по Общото споразумение по търговията с услуги (ГАТС). б) Страните ще приключат преговорите по либерализацията на услугите не по-късно от 31 декември 2008 г. въз основа на следното: i) график за либерализация на един сектор на услугите за всяка от участващите държави по СИП ЮАОР; ii) ангажимент за запазване на съществуващото положение, както е посочено в Член V, параграф 1, буква б), подточка ii) от ГАТС, по отношение на всички сектори на услугите; както и iii) споразумение за договаряне на постепенна либерализация, обхващаща съществен дял от секторите, в течение на тригодишен период след сключването на цялостното СИП.

2. Сътрудничество в сферата на услугите а) Страните признават, че изграждането на търговски капацитет може да окаже подкрепа за развитието на стопанската дейност, по-специално в сектора на услугите. За тази цел страната по споразумението ЕО изразява съгласие да подкрепя изграждането на капацитет, насочен към укрепване на регулаторната рамка на участващите държави по СИП ЮАОР. б) До изготвянето на необходимите за либерализацията на търговията с услуги договорености страните ще определят конкретните цели, принципи и процедури на сътрудничеството, които ще съпътстват либерализацията на търговията.

3. Инвестиции Страните постигат съгласие да договорят глава, свързана с инвестициите, като вземат предвид приложимите разпоредби на Протокола на ЮАОР за финансите и инвестициите не по-късно от 31 декември 2008 г.

4. Сътрудничество в сферата на инвестициите Страната по споразумението ЕО се съгласява да предостави подходяща техническа помощ за улесняване на преговорите и прилагане на главата, свързана с инвестициите.

5. Конкуренция и обществени поръчки Страната по споразумението ЕО се съгласява да оказва сътрудничество с оглед укрепване на регионалния капацитет в областта на конкуренцията и обществените поръчки. Дата за преговори ще бъде насрочена, едва след като бъде изграден подходящ регионален капацитет.

ЧАСТ III

ГЛАВА 12

Предотвратяване и уреждане на спорове

Член 68

Цел

Целта на настоящата част е предотвратяването или уреждането на всякакви спорове между страните.

Член 69

Приложно поле

1. Настоящата част се прилага до всеки спор, свързан с тълкуването и прилагането на настоящото споразумение, освен ако в настоящото споразумение изрично не е предвидено друго.

2. Независимо от параграф 1, процедурата, установена в Член 98 от Споразумението от Котону, се прилага в случай на спор във връзка с финансиране, свързано със сътрудничеството за развитие между държавите по СИП ЮАОР и страната по споразумението ЕО.

Раздел I

Консултации и медиация

Член 70

Консултации

1. Страните полагат усилия за разрешаване на всеки един спор, посочен в Член 69, като започват добросъвестни консултации с цел постигане на решение при взаимно съгласие.

2. Страна, която иска да започне консултации, изпраща на другата страна писмено искане, с копие до Комитета по търговия и развитие, в което се посочват спорната мярка и разпоредбите от настоящото споразумение, с които смята, че мярката не е съобразена.

3. Консултациите се провеждат в рамките на 40 дни от датата на получаване на искането. Консултациите се считат за приключени след изтичане на 60 дни от датата на получаване на искането, освен ако двете страни не се договорят да ги продължат. Цялата информация, разкрита по време на консултациите, остава поверителна.

4. Консултациите по неотложни въпроси, включително тези, които са свързани с малотрайни или сезонни стоки, се провеждат в рамките на 15 дни от датата на получаване на искането, и се считат за приключени след изтичане на 30 дни от датата на получаване на искането.

5. Ако консултациите не са проведени в срока, установен съответно в параграф 3 или параграф 4, или ако консултациите са приключили, без да се стигне до взаимно приемливо решение, страната, подала искането за започване на процедурата, може да поиска съставянето на арбитражен комитет в съответствие с Член 73.

Член 71

Медиация

1. Ако след консултациите не се стигне до взаимно приемливо решение, страните могат, по взаимно съгласие, да прибягнат до медиатор. Медиацията ще има за предмет въпроса, посочен в искането за провеждане на консултации, освен ако страните не решат друго.

2. В своето становище медиаторът може да включи препоръка за начин на разрешаване на спора, който е в съответствие с разпоредбите на настоящото споразумение. Неговото становище не е обвързващо.

3. Действията по медиация, и по-специално цялата разкрита информация и позициите, заети от страните по време на тези действия, остават поверителни.

Раздел II

Процедури по уреждане на спора — арбитражна процедура

Член 72

Започване на арбитражна процедура

1. Ако страните не успеят да решат спора чрез прибягване до консултации, както е предвидено в Член 70, или чрез прибягване до медиация, както е предвидено в Член 71, страната, подала искането за започване на процедурата, може да поиска съставянето на арбитражен комитет.

2. Искането за съставяне на арбитражен комитет се отправя в писмен вид до страната, срещу която е подадено искането за започване на процедурата, и до Комитета по търговия и развитие. Страната, подала искането за започване на процедурата, посочва в искането си за съставяне на арбитражен комитет конкретните мерки, които са предмет на спора, и обяснява как тези мерки нарушават разпоредбите на настоящото споразумение.

Член 73

Съставяне на арбитражния комитет

1. Арбитражният комитет се състои от трима арбитри.

2. Всяка страна по спора определя един арбитър в рамките на десет дни от датата на получаването на искането за съставяне на арбитражен комитет. Двамата арбитри определят трети арбитър, който да председателства арбитражния комитет, в рамките на 20 дни от датата на получаването на искането за съставяне на комитет. Председателят не трябва да бъде гражданин на нито една от страните, нито да пребивава постоянно на тяхна територия.

3. Ако всичките трима арбитри не са определени в рамките на 20 дни, или ако в рамките на десет дни от определянето на третия арбитър една от страните представи писмено мотивирано възражение срещу избраните от Комитета по търговия и развитие арбитри, всяка една от страните може да поиска от председателя на Комитета по търговия и развитие или от негов представител да избере всичките трима арбитри чрез жребий от списъка, изготвен съгласно Член 87 от настоящото споразумение, като един е измежду лицата, предложени от страната, подала искането за започване на процедурата, втори — измежду лицата, предложени от страната, срещу която е подадено искането за започване на процедурата, а третият — измежду лицата, избрани от страните да председателстват комитета. Ако страните се споразумеят за един или повече от Членовете на арбитражния комитет, останалите Членове се избират по процедурата, определена в настоящия параграф.

4. Председателят на Комитета по търговия и развитие или негов представител избира арбитрите в рамките на пет дни от датата на получаването на искането, подадено от някоя от страните и посочено в параграф 3 от настоящия Член. Изборът се прави в присъствието на представител на всяка една от страните.

5. Датата на съставяне на арбитражния комитет е датата, на която тримата арбитри са окончателно избрани.

Член 74

Междинен доклад на комитета

Арбитражният комитет представя на страните междинен доклад, съдържащ както описателна част, така и неговите констатации и заключения, като правило не по-късно от 120 дни след датата на съставяне на арбитражния комитет. При спешни случаи срокът се намалява на 60 дни. Всяка страна може, в рамките на 15 дни от предаването на доклада, да предостави на арбитражния комитет в писмен вид забележките си по конкретни аспекти от междинния доклад.

Член 75

Решение на арбитражния комитет

1. Арбитражният комитет уведомява за решението си страните и Комитета по търговия и развитие в рамките на 150 дни от датата на съставяне на арбитражния комитет. Когато се счете, че този срок не може да бъде спазен, председателят на арбитражния комитет трябва да уведоми писмено страните и Комитета по търговия и развитие, като посочи причините за закъснението и датата, на която комитетът предвижда да приключи своята работа. При никакви обстоятелства решението не трябва да бъде постановено след изтичане на 180 дни от датата на съставяне на арбитражния комитет.

2. При спешни случаи, включително тези, които са свързани с малотрайни или сезонни стоки, арбитражният комитет прави всичко необходимо да се произнесе в рамките на 90 дни от датата на своето съставяне. В рамките на десет дни от своето съставяне арбитражният комитет може да се произнесе с предварително решение за това дали смята случая за спешен.

3. Всяка страна може да поиска от арбитражния комитет да изготви препоръка за начина, по който страната, срещу която е подадено искането за започване на процедурата, или, според случая, съответната държава по СИП ЮАОР би могла да изпълни решението.

Раздел III

Изпълнение

Член 76

Изпълнение на решението на арбитражния комитет

Страната, срещу която е подадено искането за започване на процедурата, или, според случая, съответната държава по СИП ЮАОР предприема всички необходими мерки, за да изпълни решението на арбитражния комитет, а страните полагат усилия, за да се договорят за срока, в който да се изпълни решението.

Член 77

Разумен срок за изпълнение

1. Не по-късно от 30 дни след като страните бъдат уведомени за решението на арбитражния комитет, страната, срещу която е подадено искането за започване на процедурата, уведомява страната, подала искането за започване на процедурата, както и Комитета по търговия и развитие, за разумния срок, който ще ѝ бъде необходим за изпълнение на решението на арбитражния комитет.

2. След уведомяването на страната, срещу която е подадено искането за започване на процедурата а, страните полагат усилия да се договорят за такъв разумен срок. В случай на несъгласие между страните по отношение на разумния срок за изпълнение на решението на арбитражния комитет, страната, подала искането за започване на процедурата, подава, в рамките на 30 дни от уведомяването съгласно параграф 1 от настоящия Член, писмено искане до арбитражния комитет да определи продължителността на разумния срок. За такова искане едновременно се уведомяват другата страна и Комитетът по търговия и развитие. Арбитражният комитет уведомява за решението си страните и Комитета по търговия и развитие в рамките на 30 дни от датата на получаването на искането.

3. При определяне на продължителността на разумния срок арбитражният комитет взема предвид времето, от което страната, срещу която е подадено искането за започване на процедурата, или, според случая, съответната държава по СИП ЮАОР би имала нужда за приемане на законодателни или административни мерки, съпоставими с тези, които страната, срещу която е подадено искането за започване на процедурата, или, според случая, съответната държава по СИП ЮАОР смята за необходими, за да се осигури изпълнение. Арбитражният комитет взема предвид също така ограниченията в капацитета и различните нива на развитие, които могат да се отразят неблагоприятно на предприемането на необходимите мерки.

4. В случай на невъзможност първоначално съставеният арбитражен комитет или някои от неговите Членове да заседават отново, се прилагат процедурите, посочени в Член 73 от настоящото споразумение. Срокът за постановяване на решението е 45 дни от датата на получаване на искането, посочено в параграф 2 от настоящия Член.

5. Разумният срок може да бъде удължен по споразумение между страните по спора.

Член 78

Преразглеждане на мерките, предприети за изпълнение на решението на арбитражния комитет

1. Страната, срещу която е подадено искането за започване на процедурата, уведомява другата страна и Комитета по търговия и развитие преди изтичане на разумния срок за всяка мярка, която тя е предприела, за да изпълни решението на арбитражния комитет.

2. В случай на несъгласие между страните относно съвместимостта на дадена мярка, съобщена съгласно параграф 1, с разпоредбите на настоящото споразумение, страната, подала искането за започване на процедурата, може да поиска в писмен вид от арбитражния комитет да се произнесе по въпроса. В такова искане се посочва конкретната спорна мярка и се обяснява причината, поради която тази мярка е несъвместима с разпоредбите на настоящото споразумение. Арбитражният комитет постановява своето решение в рамките на 90 дни от датата на получаване на искането. При неотложни случаи, включително тези, които са свързани с малотрайни или сезонни стоки, арбитражният комитет постановява решението си в рамките на 45 дни от датата на получаване на искането.

3. В случай на невъзможност първоначално съставеният арбитражен комитет или някои от неговите Членове да заседават отново, се прилагат процедурите, посочени в Член 73 от настоящото споразумение. Срокът за постановяване на решението е 105 дни от датата на получаване на искането, посочено в параграф 2 от настоящия Член.

Член 79

Временни корективни мерки в случай на неизпълнение

1. Ако страната, срещу която е подадено искането за започване на процедурата, не уведоми за мярка, която е предприела в изпълнение на решението на арбитражния комитет, преди изтичането на разумния срок или ако арбитражният комитет постанови, че мярката, за която е уведомен съгласно Член 78, параграф 1, е несъвместима с разпоредбите на настоящото споразумение, страната, срещу която е подадено искането за започване на процедурата, или, според случая, съответната държава по СИП ЮАОР представя предложение за временна компенсация, ако страната о, подала искането за започване на процедурата, поиска това. Такава компенсация може да включва или да представлява финансова компенсация, въпреки че настоящото споразумение по никакъв начин не задължава страната, срещу която е подадено искането за започване на процедурата, или, според случая, съответната държава по СИП ЮАОР да предложи такава финансова компенсация.

2. Ако в рамките на 30 дни от края на разумния срок или от решението на арбитражния комитет по Член 78, което гласи, че взетата мярка за изпълнение е несъвместима с настоящото споразумение, не бъде постигнато съгласие за компенсация, страната, подала искането за започване на процедурата, има право, след като уведоми другата страната, да предприеме подходящи мерки. Такива мерки могат да бъдат предприети от страната, подала искането за започване на процедурата, или, според случая, от съответната държава по СИП ЮАОР.

3. При приемането на подобни мерки, страната, подала искането за започване на процедурата, или, според случая, съответната държава по СИП ЮАОР се стреми да избере пропорционални на нарушението мерки, които засягат във възможно най-малка степен постигането на целите на настоящото споразумение, и взема предвид отражението им върху икономиката на страната, срещу която е подадено искането за започване на процедурата и върху отделните държави по СИП ЮАОР.

4. Ако страната по споразумението ЕО не уведоми за мярка, която е предприела в изпълнение на решението на арбитражния комитет, преди изтичането на разумния срок или ако арбитражният комитет постанови, че мярката, за която е уведомен съгласно Член 78, параграф 1, е несъвместима със задълженията на тази страна по настоящото споразумение, и страната, подала искането за започване на процедурата, заяви, че предприемането на подходящите мерки би довело до съществена вреда за нейната икономика, страната по споразумението ЕО разглежда възможността за предоставяне на финансова компенсация.

5. Страната по споразумението EO проявява необходимата умереност, когато отправя искане за компенсация или предприема подходящи мерки, в съответствие с параграфи 1 или 2 от настоящия Член.

6. Компенсацията или подходящите мерки имат временен характер и се прилагат само докато мярката, за която е установено, че нарушава разпоредбите на настоящото споразумение, не бъде оттеглена или изменена, така че да бъде в съответствие с тези разпоредби, или докато страните постигнат съгласие за уреждане на спора.

Член 80

Преглед на мерки, предприети за изпълнение след приемане на подходящи мерки

1. Страната, срещу която е подадено страна, уведомява другата страна и Комитета по търговия и развитие за всякакви мерки, които е предприела, за да изпълни решението на арбитражния комитет, и за своето искане за прекратяване прилагането на подходящите мерки от страната, подала искането за започване на процедурата, или от съответната държава по СИП ЮАОР, според случая.

2. Ако страните не постигнат споразумение относно съвместимостта на мярката, която е съобщена, с разпоредбите на настоящото споразумение в рамките на 30 дни от датата на уведомяването, страната, подала искането за започване на процедурата, отправя писмено искане до арбитражния комитет да се произнесе по въпроса. За такова искане се уведомяват другата страна и комитетът. Арбитражният комитет уведомява за решението си страните и комитета в рамките на 45 дни от датата на получаване на искането. Ако арбитражният комитет постанови, че дадена мярка, предприета за изпълнение, не е съобразена с разпоредбите на настоящото споразумение, арбитражният комитет решава дали страната, подала искането за започване на процедурата, или, според случая, съответната държава по СИП ЮАОР може да продължи да прилага подходящите мерки. Ако арбитражният комитет постанови, че дадена мярка, предприета за изпълнение, не е съобразена с разпоредбите на настоящото споразумение, подходящите мерки се прекратяват.

3. В случай на невъзможност първоначално съставеният арбитражен комитет или някои от неговите Членове да заседават отново, се прилагат процедурите, определени в Член 73 от настоящото споразумение. Срокът за оповестяване на решението е 60 дни, считано от датата на получаване на искането, посочено в параграф 2 от настоящия Член.

Раздел IV

Общи разпоредби

Член 81

Взаимно приемливо решение

Страните могат по всяко време да стигнат до взаимно приемливо решение по спор по настоящата глава. Те уведомяват Комитета по търговия и развитие за всяко едно такова решение. С приемането на взаимно приемливо решение процедурата по уреждане на спорове се прекратява.

Член 82

Процедурен правилник и етичен кодекс

1. До 1 юли 2008 г. страните постигат съгласие по процедурен правилник и етичен кодекс, които се приемат от Съвместния съвет. В процедурния правилник се урежда въпросът за предоставяне на публичен достъп до изслушванията на арбитражния комитет.

2. Всяко заседание на арбитражния комитет е публично в съответствие с процедурния правилник, освен ако арбитражният комитет не реши друго по собствена преценка или по искане на страните. Арбитражният комитет заседава при закрити врата, когато в изявленията или аргументите на страна се съдържа поверителна информация.

Член 83

Информация и технически насоки

По искане на някоя от страните или по собствена инициатива арбитражният комитет може да получи информация от всеки един източник, включително и от страните по спора, ако сметне това за необходимо за арбитражното производство. Арбитражният комитет има също така правото да потърси становище на подходящи експерти, ако сметне това за целесъобразно. Заинтересованите лица имат право да представят становища в качеството си на amicus curiae (приятели